**Beretning Bakkens GF 2012**

Siden sidste generalforsamling er der sket udskiftning i denne kreds, idet der er kommet nye beboere i hus 6 og hus 23. Så endnu en gang velkommen til Bodil, Niels, Sara, Luis og lille Sebastian og til Elva i hus 5a.

Forude venter en indføring i alle Bakkens traditioner og formelle og uformelle måder at gøre ting på – og fra jer forhåbentlig også spørgsmål til det, I møder, og idéer til nye tiltag og andre måder at gøre ting på. Jeg håber, I vil opleve, at der bliver taget åbent imod, hvad I kommer med.

Bodil og Niels, I er begge på vej ind i arbejdsgrupper, som blev nedsat på sidste fællesmøde. Det er herligt at se, at I allerede er i fuld gang med at udleve jeres drøm om at blive en del af bofællesskabet Bakken, som I holdt fast i, selv om vejen hertil var fuld af forhindringer!

Og Sara og Luis, I har idéer til at få Bakken på Facebook, hvor vi bl.a. kan kommunikere, når der er et hus til salg.

På den virtuelle front har vi dog allerede rykket i det forgangne år. Bakken har fået en ny hjemmeside i et lækkert design. Stærkt inspireret af vores gode nabo Peter Fröhlich, som skænkede os et flot logo.

Noget af det, der inspirerede Peter i hans arbejde med logoet, var idéen om ”det forpligtende fællesskab”, som alle tilsluttede sig i forbindelse med Peters præsentation. Det var lige efter sommerferien.

To måneder senere fik vi sagen om hussalg og § 9, hvor det på samme tid var skræmmende og forbløffende, at begge parter i konflikten ville sværge på, at de – eller vi – netop stod for ”det forpligtende fællesskab”, og at ”de andre” nærmest gjorde det modsatte. Den konflikt og måden, den udviklede sig på, har været hård ved alle.

Uanset uenigheden mener jeg, at idéen om ”det forpligtende fællesskab” heldigvis stadig er dækkende i forhold til Bakken. Men det står klart, at ”det forpligtende fællesskab” hverken er entydigt eller statisk, men noget, vi fra tid til anden må give indhold gennem diskussioner, og at netop dialogen er en del af forpligtelsen.

Den nye hussalgsprocedure, som er på dagsorden senere, er resultatet af en svær men også god proces med dialog, både i udvalget og på fællesmøder. Alt tyder på, at vi kan beslutte proceduren i konsensus, fordi den på en afbalanceret måde afvejer ønsket om børnefamilier over for hensynet til sælger og på den måde kan skabe ro omkring fremtidige hussalg.

Arbejdet med hussalgsproceduren var den ene udløber af den ekstraordinære generalforsamling i november. Den anden var caféarrangementet om ”Det gode liv på Bakken”, som blev holdt i januar. Der kom mange konkrete forslag til, hvad der skal til, for at gøre Bakken til et endnu bedre sted at bo. Den absolutte topscorer var et forslag om at ”tale med hinanden og ikke om”, som fik 12 stemmer fra de fremmødte. Jeg er enig med arrangørerne i, at det er et forslag, som er nemt at gennemføre!

Caféen viste også, at der er ønske om, at vi gør mere af det, vi allerede gør i form af forskellige former for arrangementer, som man under en bred overskrift kan kalde ”kultur”. Fra det forløbne år husker vi salsadans og capoeira på trivselsdagen – bagedagen i fælleshuset – strikkeklubben på gården – nytårskoncerten på Mozarts fødselsdag – foruden alle vore traditionsrige arrangementer i årshjulet, hvor særligt fastelavnsfesten i år var et tilløbsstykke. Jeg vil også nævne arrangementet i lokalhistorisk forening i går, der ligesom vælgermødet, hvor Bakken stillede med både kandidat og mødeleder, var et åbent arrangement.

Jeg tror, vi alle kan lide, når Bakken er ramme om aktiviteter, som rækker ud over hverdagens rutiner og egen næsetip – om det så er et rent bofællearrangement eller vi åbner os over for omverden. Så også her vil jeg gentage, hvad Maria, Steffen og Torben har sagt: Grib stafetten!

Endnu en idé fra caféarrangementet var at få en diskussion om prioriteringer i forhold til større projekter særligt på arbejdsweekender. Vi har haft en indledende runde om dette på et fællesmøde men har endnu ikke helt fundet formen for den videre proces. Men det er et fokuspunkt i bestyrelsen, hvor vi har et mål om at projekter, der kræver mange ressourcer - både økonomi og mandetimer - skal ind i en 3-årsplan, der er forankret på fællesmødet. Det skulle gerne føre til, at vi forskønner, udvikler og vedligeholder bofællesskabet uden hovsa-løsninger.

Infrastrukturen til det har vi i kraft af den nye måde, som arbejdsweekends er tilrettelagt på, hvor et engageret og vedholdende vedligeholdelsesudvalg styrer efter et overblik. Jeg er sikker på, at det store dræningsprojekt, hvor der virkelig blev knoklet igennem, vil gå over i Bakkens historie!

Og nu vi er ude på marken, så er der også sket nyt på dén front. En synlig forandring er, at der igen er heste på Bakken, som skaber et særligt liv i Sydenden og tiltrækker folk også uden for bofællesskabet, som indgår i den nye interessegruppe. På den måde bygger hestegruppen bro til vore naboer i bl.a. Landsbyen, hvad jeg personligt synes er meget positivt. En usynlig forandring på marken er nedlæggelsen af interessegruppen omkring fårene. Efter en klassisk Bakke-beslutningsproces er fårene nu bofællesskabets dyr med egen post på budgettet.

På den administrative front har Bakken fået nyt økonomisystem, som kassereren og Mik har brugt et utal af timer på at implementere. Vi har over en ekstraordinær generalforsamling flyttet vores gæld og fået ny bank, som giver os en række fordele. Desuden har et jævnligt punkt på bestyrelsesmødernes dagsorden været vores mellemværende med Strandgårdsvej, som det desværre endnu ikke har været muligt at afslutte.

Ellers må man nok sige, at de trængsler, som har påvirket bofællesskabet pga. § 9-sagen, også har slået igennem i bestyrelsesarbejdet i en del af beretningsperioden. Vi har skullet håndtere en stor sag, som vi ikke har været enige om. Til tider har det krævet en dyb indånding hos os alle at gå til bestyrelsesmøde. Men jeg synes, vi er landet på benene igen. Anne-Dorthe og Bo vil jeg takke for indsatsen det sidste år. Og jeg vil takke Mette 24, Erik og Steffen for, at I har sagt ja til at stille op til at tage en tørn mere.

Vores sidste bestyrelsesmøde holdt vi i torsdags, hvor vi bl.a. snakkede om, hvad der skulle med i denne beretning. Under brainstormen gik det op for os, at vi faktisk var midt i en uge med to begivenheder, som står for det Bakken, som er værdifuldt for os: Nemlig at der fra om mandagen begyndte at stolpre en lille **guld**klump – Sebastian - rundt i det fælleshus, som om lørdagen dannede ramme om fejringen af Gerda og Torbens **guld**bryllup!

Derfor vil jeg slutte af med et ønske om flere små guldklumper og flere guldbryllupper på Bakken!

Kirstine